# Jair Domínguez i Torregrosa

Jair Domínguez i Torregrosa (Barcelona, 21 de maig de 1980) és un periodista, guionista i escriptor català. Actualment és col·laborador de l'informatiu satíric de TV3 Està passant, dirigit per Toni Soler i que es va estrenar el 13 de setembre de 2017, i presentador del programa radiofònic El búnquer, de Catalunya Ràdio.

## Biografia

Com a guionista ha escrit per a 52 (Premi Ondas 2005), El Rosari de l'Aurora, Buenafuente, Polònia, Crackòvia, Minoria absoluta i La segona hora, entre d'altres. També ha fet guions per al cinema i la publicitat i és un dels coautors de la cançó «Baila el Chiki Chiki», amb què Rodolfo Chikilicuatre va representar Espanya al Festival de la Cançó d'Eurovisió 2008. En el seu vessant literari, és autor del llibre de contes Jesucrist era marica, de la novel·la Hawaii Meteor (Tria Llibres, 2012), de 99 coses que hem d'aniquilar si volem ser independents i de Segui vora el foc. Va ser un dels components del programa de ràdio La segona hora de RAC 1 i del programa emès per internet Bricoheroes, una paròdia dels programes de bricolatge que presenta amb Peyu. També escriu ocasionalment articles d'opinió i reflexions sobre temes diversos a l'AraGirona.cat i a la revista per a dispositius mòbils Esguard.
Una entrevista al programa Bestiari il·lustrat emesa a l'octubre de 2012 al Canal 33 —on l'autor apareixia amb unes pistoles de joguina simulant pràctiques de tir amb dibuixos de personalitats destacades— va ser motiu d'una forta polèmica que va acabar amb la dimissió de la directora del programa, Mai Balaguer. El fet va saltar a l'escena política i Televisió de Catalunya va emetre un comunicat lamentant els fets. Posteriorment, el gener de 2013, el jutge de l'Audiència Nacional Javier Gómez Bermúdez va citar a declarar Domínguez i Bibiana Ballbè per un presumpte delicte contra la Corona.
En la seva vessant de divulgador cultural, el 19 d'abril de 2013 Jair Domínguez inaugurà el centre Kulturale a Figueres, que compta amb bar, pub, sala de concerts, sala d'exposicions i restaurant. Un espai que fou ideat per a actuacions musicals i exposicions culturals alternatives de tota mena.
Amb la publicació de Segui vora el foc el lector es troba amb un Domínguez que parla d'una violència que exemplifica molt bé tot allò que diàriament es veu, no asseguts a la vora del foc sinó a través de la televisió. En aquest llibre l'autor presenta un jove mig autista enamorat de les pel·lícules snuff, un escriptor que ha reinventat la literatura del segle XXI i amics que no en tindrien prou amb totes les meuques de Tailàndia. Jair Domínguez deixa de costat la seva faceta d'humor i d'ironia en una novel·la molt fosca i de personatges esgarrifosos, ja que l'autor afirma que el tema gore l'ha interessat des de petit.

### Altres activitats i vida personal

És un gran aficionat a la música i ha demostrat tenir coneixements sobre interpretació musical amb diversos instruments, entre els quals destaca la seva col·lecció de guitarres Gibson, Fender, i Gretsch.
Des de l'any 2015 és el cantant i compositor del trio musical Caritat Humana on hi canta i toca la guitarra elèctrica, teclats i sàmplers. I anteriorment havia format part també de la formació Poder Roig.
Du diversos tatuatges entre els quals destaca un al seu avantbraç dret on es pot llegir la locució llatina de l'Eneida de Virgili "Sic itur ad astra" (en català "a través d'aquest camí cap a les estrelles").
En la seva joventut tingué una època vora l'any 1998 en què practicà el veganisme però l'abandonà sis anys després.
Actualment manté una relació sentimental amb la seva companya d'El Búnquer, de Catalunya ràdio, la Neus Rossell.

## Obra publicada

* Jesucrist era marica… i altres contes (autopublicat, 2009): Recull de contes publicat en edició bilingüe que pren referències de la cultura popular catalana fins a la cultura pop de la generació post franquisme. (en castellà i català)
* Hawaii Meteor (Tria Llibres, 2012), novel·la (en català).
* 99 coses que hem d'aniquilar si volem ser independents (Ara Llibres, 2013)
* Segui vora el foc (Ara Llibres, 2014), novel·la.
* 99 personatges que has de conèixer per entendre el món (Ara Llibres, 2015)
* Perímetre (Catedral, 2016) Premi Ictineu 2017 Millor novel·la fantàstica en català
* Ets un merda i ho saps (Ara Llibres, 2017)
* Estructures profundes (Columna Edicions, 2021)
* Allegro con fuoco (2023)

## Referències

* ↑ «EL BÚNQUER: El Chapo Guzmán (3x41)». [Consulta: 9 novembre 2022].
* ↑ Ballbè, Bibiana. «Entrevista a Jair Domínguez». Avui, 02-01-2010. [Consulta: 18 juny 2013].
* ↑ Domínguez, Jair. Jesucrist era marica... i altres contes (en català i castellà). EDITORIAL CIENCIA Y ESPIRITU. ISBN 978-84-613-3688.
* ↑ «Un figuerenc és l'autor de la cançó que ha fet famós Chikilicuatre». Empordà.info. Arxivat de l'original el 2013-10-21. [Consulta: 7 març 2012].
* ↑ «Jair Domínguez». Editorial Tria llibres. Arxivat de l'original el 3 de març 2016. [Consulta: 19 octubre 2020].
* ↑ Buesa, Jokin. «El 'briconsell' de Jair Domínguez contra les noves armes dels Mossos». El Nacional, 22-09-2019. [Consulta: 15 abril 2020].
* ↑ Costa-Pau, Marta «Qui talla el bacallà a les xarxes socials?». Ara [Girona], 22-11-2013.
* ↑ «TVC lamenta les imatges emeses al programa "Bestiari il·lustrat"». TVC, 11-10-2012. [Consulta: 11 octubre 2012].
* ↑ Castellví Roca, Albert «Bibiana Ballbè i Jair Domínguez hauran de declarar pel 'Bestiari'». Ara [Barcelona], 09-01-2013, p.45. ISSN: 2014-010X.
* ↑ Estarriola, Marc. «Kulturale, el nou centre d'oci i cultura de Figueres - AraGirona». Ara Girona. Arxivat de l'original el 21 d’octubre 2013. [Consulta: 21 octubre 2013].
* ↑ «Jair Domínguez ha mort un conill». TimeOut Barcelona, 28-10-2014. [Consulta: 28 febrer 2015].
* ↑ «‘Segui a la vora del foc' de Jair Domínguez a La Cate». Diari Digital de l'Empordà, 16-12-2014. [Consulta: 28 febrer 2015].
* ↑ «La novel·la al·lucinant de Jair Domínguez». Núvol el digital de la cultura, 07-10-2014. [Consulta: 28 febrer 2015].
* ↑ Fuentes, Sònia «Jair Domínguez». Setmanari de l'Alt Empordà, 04-11-2014, pàg. 56.
* ↑ «Jair Domínguez's Guitars». Equipboard®. [Consulta: 19 octubre 2020].
* ↑ Romanos, Andrea «Jair Domínguez no vol ser la seva iaia». Enderrock.cat, 01-06-2017 [Consulta: 19 octubre 2020].
* ↑ «Jair Domínguez s'estrena amb el grup Caritat Humana i «M'agrada lo blanc»». NacióDigital, 30-05-2017 [Consulta: 19 octubre 2020].
* ↑ Dominguez, Jair «Bacon». Ràdio Capital de l'Empordà, 02-12-2019 [Consulta: 19 octubre 2020].
* ↑ «Jair Domínguez a Bestiari Il·lustrat». Arxivat de l'original el 2013-10-24. [Consulta: 17 agost 2012].
* ↑ Roig, Sebastià. «Jair Domínguez era mutant». Diari de Girona, 04-11-2009. [Consulta: 18 juny 2013].
* ↑ Domínguez, Jair. Jesucrist era marica. Dominguez Torregrosa, Jair, 2009, p. 264. ISBN 9788461336883 [Consulta: 15 març 2015].
* ↑ Fitxa de la novel·la a l'editorial Tria
* ↑ «Fitxa de la novel·la a l'editorial Ara llibres». Arxivat de l'original el 2014-10-06. [Consulta: 5 octubre 2014].
* ↑ «99 personatges històrics que has de conèixer». Catàleg. Ara Llibres. Arxivat de l'original el 24 de setembre 2015. [Consulta: 15 setembre 2015].
* ↑ Maigi, Raul «Jair Domínguez, Premi Ictineu 2017». Les Rades Grises, 25-11-2017.
* ↑ «Estructures profundes - Jair Dominguez». Grup62. [Consulta: 16 juliol 2021].

## Enllaços externs

* Jair Domínguez al web de l'editorial Tria Llibres
* Blog amb articles de Jair Domínguez a l'AraGirona.cat Arxivat 2015-04-02 a Wayback Machine.